Source: https://budapestkornyekitorvenyszek.birosag.hu/hirek/20181123/nyitott-birosag-dunakeszi-jarasbirosagon
Timestamp: 2018-12-18 11:36:36
Document Index: 30696192

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'bíróság ']

Nyitott Bíróság a Dunakeszi Járásbíróságon | Budapest Környéki Törvényszék
Nyitott Bíróság a Dunakeszi Járásbíróságon
Beküldés ideje: 2018. november 23., 11:25
2018. november 12-én pályaorientációs nap keretében a budai II. Rákóczi Ferenc Gimnázium öt diákja tett látogatást a Dunakeszi Járásbíróságon, akiket dr. Répássy Andrea, a járásbíróság büntető ügyszakos bírája fogadott. A kis létszámú csoport lehetőséget adott arra, hogy a diákok beszámoljanak személyes motivációikról, céljaikról és megvitassák az őket leginkább érdeklő pályaválasztási kérdéseket.
A jogászi pálya szépségeiről, nehézségeiről és az elhelyezkedési lehetőségekről való általános beszélgetést követően a járásbíróság bírája áttekintést adott a látogatóknak a bíróság működéséről, bemutatta a napi bírói teendőket és beszélt a bíró, az ügyész és a védő szerepének elhatárolásáról a büntetőeljárásban. A diákok érdeklődésére néhány izgalmas jogeset kapcsán hozott szemléletes példákat a bírónő, rávilágítva a bírói hivatás szépségére és dilemmáira.
A diákok ezt követően megtekintették a bíróság épületét és hallgatóságként részt vettek egy büntető tárgyaláson. A tárgyalás után lehetőségük volt megvitatni az eljáró bíróval a tárgyaláson történteket, azok értelmét és következményeit, beszéltek továbbá a tárgyaláson résztvevő ügyésszel is az ügyészi hivatásról.